CELEX: 32015D1020(01)
Language: hr
Date: 2015-10-19 00:00:00
Title: Odluka Komisije оd 19. listopada 2015. o osnivanju skupine stručnjaka za krivotvorene kovanice s obzirom na Komisijinu politiku i propise u pogledu zaštite eurokovanica od krivotvorenja

20.10.2015   
            
            
               HR
            
            
               Službeni list Europske unije
            
            
               C 347/4
            
         ODLUKA KOMISIJE
   оd 19. listopada 2015.
   o osnivanju skupine stručnjaka za krivotvorene kovanice s obzirom na Komisijinu politiku i propise u pogledu zaštite eurokovanica od krivotvorenja
   (2015/C 347/05)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   budući da:
   
               (1)
            
            
               Odlukom Komisije (EU) 2015/512 (1) utvrđeno je da je Glavna uprava za ekonomske i financijske poslove („Glavna uprava”) odgovorna za zadaće povezane s pripremom zakonodavnih i regulatornih inicijativa Komisije u cilju zaštite eura od krivotvorenja i potporom u tom području putem osposobljavanja i tehničke pomoći. U cilju usklađivanja aktivnosti potrebnih za zaštitu eurokovanica od krivotvorenja Komisija će trebati stručnjaka iz savjetodavnog tijela (2).
            
         
               (2)
            
            
               Stoga je potrebno osnovati skupinu stručnjaka u području zaštite eurokovanica od krivotvorenja i definirati njezine zadaće i strukturu.
            
         
               (3)
            
            
               Skupina bi trebala pomagati Komisiji u pripremi zakonodavstva ili određivanju politike i osigurati stručnost u pripremi provedbenih mjera za zaštitu eurokovanica od krivotvorenja. Skupina bi također trebala uspostaviti suradnju između tijela javne vlasti uključenih u zaštitu eura od krivotvorenja.
            
         
               (4)
            
            
               Skupina bi trebala biti sastavljena od stručnjaka iz tijela država članica, Europske središnje banke („ESB”) i Europola.
            
         
               (5)
            
            
               Trebalo bi utvrditi pravila o tome kada članovi stručne skupine smiju otkriti informacije.
            
         
               (6)
            
            
               Obrada osobnih podataka trebala bi biti u skladu s Uredbom (EZ) br. 45/2001 (3) Europskog parlamenta i Vijeća. Prikladno je odrediti razdoblje primjene ove Odluke. Komisija će pravovremeno razmotriti uputnost produljenja,
            
         ODLUČILA JE:
   Članak 1.
   Predmet
   Ovime se osniva Komisijina skupina stručnjaka za krivotvorene kovanice (dalje u tekstu SSKK).
   Članak 2.
   Zadaća
   Zadaće SSKK-a jesu sljedeće:
   
               (a)
            
            
               pomagati Komisiji u pripremi zakonodavnih prijedloga, delegiranih akata ili političkih inicijativa za zaštitu eurokovanica od krivotvorenja;
            
         
               (b)
            
            
               uspostaviti suradnju između voditelja nacionalnih centara za analizu kovanica („NCAK-ovi”) osnovanih u skladu s člankom 5. stavkom 1. Uredbe Vijeća (EZ) br. 1338/2001 (4), Komisije, Europskog tehničkog znanstvenog centra („ETZC”) (5), Europske središnje banke („ESB”) i Europola u pitanjima koja se odnose na političke inicijative i aktivnosti kojima je cilj učinkovita strategija u borbi protiv krivotvorenja;
            
         
               (c)
            
            
               pružiti Komisiji savjetovanje i stručna znanja za provedbu zakonodavstva, programâ i politika Unije, posebno s obzirom na Uredbu (EU) br. 1210/2010 Europskog parlamenta i Vijeća (6);
            
         
               (d)
            
            
               razmjenjivati iskustva i uspostaviti dobru praksu za zaštitu eurokovanica od krivotvorenja;
            
         
               (e)
            
            
               podići svijest o budućim prijetnjama među tijelima javne vlasti uključenima u zaštitu eura od krivotvorenja i pratiti provedbu učinkovitih represivnih mjera za strategiju politike u borbi protiv krivotvorenja;
            
         
               (f)
            
            
               promicati inicijative za izobrazbu u pogledu zaštite eurokovanica od krivotvorenja;
            
         
               (g)
            
            
               promicati i razvijati studije ili tehničku podršku za olakšavanje aktivnosti otkrivanja krivotvorenja;
            
         
               (h)
            
            
               raspravljati o pitanjima koja se odnose na tehničke specifikacije krivotvorenih eurokovanica i sigurnosne značajke za zaštitu eurokovanica od krivotvorenja.
            
         Članak 3.
   Savjetovanje
   Komisija se može savjetovati s SSKK-om o bilo kojem pitanju koje se odnosi na zaštitu eurokovanica od krivotvorenja.
   Članak 4.
   Imenovanje članova
   1.   Članovi su nacionalni centri za analizu kovanica država članica, ESB i Europol.
   2.   Članovi obavještavaju Komisiju o svojim imenovanim predstavnicima i zamjenicima.
   3.   Osobni podatci prikupljaju se, obrađuju i objavljuju u skladu s Uredbom (EZ) br. 45/2001.
   Članak 5.
   Djelovanje
   1.   Predsjednika skupine imenuje nadležna služba Komisije.
   2.   U dogovoru s nadležnom službom Komisije SSKK može uspostaviti podskupine radi ispitivanja određenih pitanja u okviru nadležnosti koje određuje skupina.
   3.   Predstavnik Komisije može na sudjelovanje u radu skupine ili podskupine na ad hoc osnovi pozvati vanjske stručnjake koji su stručni za područje uvršteno na dnevni red. Nadalje, predstavnik Komisije može dodijeliti status promatrača pojedincima ili organizacijama koje su utvrđene pravilom 8. stavkom 3. horizontalnih pravila o stručnim skupinama (7) i državama kandidatkinjama.
   4.   Članovi SSKK-a, njihovi predstavnici te pozvani stručnjaci i promatrači poštuju obvezu čuvanja profesionalne tajne koja je propisana Ugovorima i pripadajućim provedbenim pravilima te pravila Komisije o sigurnosti povezana sa zaštitom povjerljivih podataka EU-a iz odluka Komisije (EU, Euratom) 2015/443 (8) i (EU, Euratom) 2015/444 (9). U slučaju kršenja tih obveza Komisija može poduzeti odgovarajuće mjere.
   5.   Sastanci SSKK-a održavaju se u prostorima Komisije, uz iznimku sastanaka podskupina, koji se mogu održati izvan prostora Komisije. Komisija osigurava usluge tajništva.
   6.   SSKK donosi svoj poslovnik na temelju standardnog poslovnika za stručne skupine.
   7.   Komisija svu relevantnu dokumentaciju o aktivnostima SSKK-a, uključujući dnevne redove, zapisnike i podneske sudionika objavljuje unošenjem u registar stručnih skupina Komisije i ostalih sličnih subjekata ili poveznicom iz registra na posebnu internetsku stranicu koja sadržava te dokumente. Relevantni se dokumenti ne objavljuju ako bi se otkrivanjem dokumenta ugrozila zaštita javnog ili privatnog interesa u skladu s člankom 4. Uredbe (EZ) br. 1049/2001 Europskog parlamenta i Vijeća (10).
   Članak 6.
   Troškovi sastanaka
   1.   Sudionici u aktivnostima SSKK-a i njegovih podskupina ne primaju naknadu za svoje usluge.
   2.   Komisija vrši naknadu putnih troškova sudionika u aktivnostima SSKK-a u skladu s važećim propisima Komisije. Na jednak se način vrši naknada putnih troškova i troškova dnevnica za članove podskupina.
   3.   Naknada troškova iz stavka 2. vrši se u okviru raspoloživih sredstava dodijeljenih u okviru godišnjeg postupka raspodjele sredstava.
   Članak 7.
   Primjenjivost
   Ova se Odluka primjenjuje od dana donošenja do 31. prosinca 2025.
   
      Sastavljeno u Bruxellesu 19. listopada 2015.
      
         
            Za Komisiju
         
         Pierre MOSCOVICI
         
            Član Komisije
         
      
   
   
      (1)  Odluka Komisije (EU) 2015/512 оd 25. ožujka 2015. o izmjeni Odluke 1999/352/EZ, EZUČ, Euratom o osnivanju Europskog ureda za borbu protiv prijevara (SL L 81, 26.3.2015., str. 4.).
   
      (2)  U skladu s člankom 4. Odluke Komisije 2005/37/EZ od 29. listopada 2004. o osnivanju Europskog tehničkog i znanstvenog centra (ETZC), Komisija je obvezna uskladiti aktivnosti potrebne za zaštitu eurokovanica od krivotvorenja putem redovitih sastanaka stručnjaka za krivotvorene kovanice (SL L 19, 21.1.2005., str. 73.).
   
      (3)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).
   
      (4)  Uredba Vijeća (EZ) br. 1338/2001 od 28. lipnja 2001. o utvrđivanju mjera potrebnih za zaštitu eura od krivotvorenja (SL L 181, 4.7.2001., str. 6.).
   
      (5)  Odluka Vijeća 2003/861/EZ od 8. prosinca 2003. o analizi i suradnji s obzirom na krivotvorene kovanice eura (SL L 325, 12.12.2003., str. 44.).
   
      (6)  Uredba (EU) br. 1210/2010 Europskog parlamenta i Vijeća od 15. prosinca 2010. o provjeri autentičnosti eurokovanica i postupanju s eurokovanicama neprikladnima za optjecaj (SL L 339, 22.12.2010., str. 1.).
   
      (7)  C(2010) 7649 završna verzija.
   
      (8)  Odluka Komisije (EU, Euratom) 2015/443 od 13. ožujka 2015. o sigurnosti u Komisiji (SL L 72, 17.3.2015., str. 41.).
   
      (9)  Odluka Komisije (EU, Euratom) 2015/444 od 13. ožujka 2015. o sigurnosnim propisima za zaštitu klasificiranih podataka EU-a (SL L 72, 17.3.2015., str. 53.).
   
      (10)  Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (SL L 145, 31.5.2001., str. 45.).